Zagreb, 10. listopada 2011. godine

**N/p**

**G. Dražen Lučić**

**Ravnatelj**

**Hrvatska agencija za poštu i elektroničke komunikacije**

**Jurišićeva 13**

**HR-10 000 ZAGREB**

##### PREDMET: **Javna rasprava o Zajedničkim europskim stajalištima za Svjetsku radiokomunikacijsku konferenciju (WRC) u siječnju/veljači 2012. godine**

- komentari i prijedlozi, daju se

Poštovani,

nastavno na otvaranje javne rasprave o Zajedničkim europskim stajalištima (dalje u tekstu: ECP) za Svjetsku radiokomunikacijsku konferenciju u siječnju/veljači 2012. godine (dalje u tekstu: WRC-12), ovim putem Udruga pokretnih komunikacija Hrvatske (dalje u tekstu: UPKH) u ime svojih članova, operatora u pokretnim elektroničkim komunikacijskim mrežama, pozdravlja inicijativu Hrvatske agencije za poštu i elektroničke komunikacije da otvori predmetnu javnu raspravu, te dostavlja komentare na sljedeće dvije točke:

1. **Al. 1.17 - dijeljenje između pokretne službe i ostalih službi na 790-862 MHz**

UPKH je mišljenja kako odluke koje će se na WRC-12 donijeti ne bi smjele:

* ograničavati ili otežavati omogućavanja korištenja 790-862 MHz područja (dalje u tekstu: 800 MHz područje) za potrebe pokretnih službi (IMT);
* sprječavati ili zaobilaziti usklađivanje na međunarodnoj razini pri određivanju namjene 800 MHz područja;
* komplicirati regulatorne procedure između pojedinih administracija.

Polazeći od takvog stava, te uzimajući u obzir i zaključak do sada provedenih studija kako mogući kumulativni utjecaj radijskih postaja u pokretnoj mreži ne bi u praksi imao značajan utjecaj na interferencije u radiodifuzijskim službama, odnosno kako pri tome postoji dovoljna zaštitna razina kako bi se izbjegle interferencije, **UPKH podržava prihvaćanje metode A1 opcije 1** kako je navedeno u ECP-u za točku 1.17.

S obzirom na činjenicu kako se do 2013. godine u Europskoj uniji, kao i drugim europskim državama planira omogućiti raspoloživost 800 MHz područja pokretnim službama, odnosno premještanje postojećih radiodifuzijskih službi iz 800 MHz područja u niže frekvencijsko područje, pretpostavljamo da će razina potrebne koordinacije između pokretnih i radiodifuzijskih službi s vremenom postajati sve manja.

Međutim, s obzirom na dinamiku prelaska s analognog na digitalno odašiljanje televizijskih programa u okruženju oko Republike Hrvatske, postavlja se pitanje da li je neutralan stav o zaštiti pokretnih službi od radiodifuzijskih službi, kako je navedeno u ECP-u za točku 1.17 dovoljan kako bi se moglo omogućiti korištenje 800 MHz područja za pokretne službe u Republici Hrvatskoj u slučaju ukoliko bi se to frekvencijsko područje nastavilo koristiti za radiodifuzijske službe u susjednim državama i nakon 2013. godine.

Slijedom prethodnog navedenog pozivamo predstavnike Republike Hrvatske na pripremnim sastancima za WRC-12, kao i na samom WRC-12, da podrže finalni ECP za pitanje A u točki 1.17, međutim pri tome pozivamo na oprez po pitanju zaštite pokretnih službi u 800 MHz području.

1. **Al 8.2 – Dnevni red Svjetske radiokomunikacijske konferencije 2015/2016**

Iako ECP za točku 8.2 nije stavljen na predmetnu javnu raspravu (pretpostavljamo da je razlog tome što još nije finaliziran ECP), smatramo iznimno važnim ukazati na sljedeće.

Osnovni preduvjet za razvoj pokretnih elektroničkih komunikacijskih mreža i udovoljavanje potrebama korisnika za korištenjem usluga putem pokretnih elektroničkih komunikacijskih mreža predstavlja raspoloživost radiofrekvencijskog spektra.

Predviđanja vezano uz korištenje usluga u pokretnim elektroničkim komunikacijskim mrežama ukazuju na to da se s razvojem krajnjih pokretnih uređaja i sadržaja prikladnih za korištenje na pokretnim uređajima može očekivati i značajan porast korištenja podatkovnih usluga, što će postaviti dodatne zahtjeve na osiguravanje potrebnih kapaciteta i brzina prijenosa podataka.

Ukoliko doista dođe do takvog razvoja potražnje usluga u pokretnim elektroničkim komunikacijskim mrežama, trenutno raspoloživi spektar za pokretne službe ne bi bio dostatan za osiguravanje dovoljnih kapaciteta koji bi takvu potražnju mogli podržati.

UPKH je stoga stava kako je nužno stvoriti preduvjete kako bi se na sljedećoj Svjetskoj radiokomunikacijskoj konferenciji 2015/2016 (dalje u tekstu WRC-15/16) uopće moglo raspravljati o mogućoj dodatnoj dodjeli spektra za potrebe IMT pokretne službe.

Slijedom navedenog pozivamo predstavnike Republike Hrvatske na pripremnim sastancima za WRC-12, kao i na samom WRC-12, da **podrže prijedloge kojima se predviđa uvrštenje na dnevni red WRC-15/16 točke temeljem koje bi se moglo na WRC-15/16 razmotriti moguća potreba za konsolidacijom ili proširenjem spektra namijenjenog za IMT**.

S obzirom da se bilo koja mjera koja bi se i donijela na WRC-15/16 ne bi mogla u širem obujmu primijeniti vjerojatno sve do 2020. godine, smatramo iznimno bitno da se pravovremeno stvore preduvjeti koji bi omogućili raspravu o ovom pitanju.

Pri tome prijedlog takve točke dnevnog reda ne mora u ovom trenutku implicirati nužnost dodjele dodatnog spektra namijenjenog za IMT, ali je bitno da se omogući barem rasprava o tome i po potrebi donošenje odgovarajućih odluka ovisno o stvarnom razvoju pokretnih službi u razdoblju do tada.

Bez takve točke dnevnog reda ne bi bilo moguće postići suglasnost o mjerama koje bi pridonijele boljem međunarodnom usklađivanju spektra za širokopojasni pristup internet putem pokretnih mreža. Određene regionalne mjere bi se istina možda moglo provesti međutim navedeno bi vodilo dodatnoj fragmentaciji namjene spektra, što ne bi pridonijelo učinkovitom korištenju spektra, a istovremeno bi usporilo i tehnološki razvoj mreža i kompatibilnost usluga (npr. pitanje mogućnosti korištenja međunarodnog roaming). Podsjećamo kako je upravo međunarodna usklađenost na globalnoj razini pri određivanju namjene spektra za GSM i IMT stvorila preduvjete temeljem kojih je moglo doći do današnjeg razvoja pokretnih mreža.

Dodatno smatramo bitnim istaknuti i važnost da se pri tome iz moguće rasprave o namjeni spektra za IMT unaprijed ne isključuje bilo koji dio spektra, osobito ne prije nego se provedu odgovarajuće relevantne studije unutar ITU-R-a. Stoga tražimo da se podrži prijedlog otvorene točke dnevnog reda na WRC-15/16, odnosno točke koja neće moguću raspravu o namjeni spektra za IMT ograničiti samo na određeno frekvencijsko područje.

Za ostale ECP-ove na predmetnoj javnoj raspravi UPKH u ovom trenutku ne vidi potrebu davati komentare.

Za sva daljnja pitanja stojimo vam na raspolaganju za daljnja pojašnjenja naših stavova i prijedloga iznesenih u ovome očitovanju.

S poštovanjem,

Za UPKH:

Sarita Bukovčan Kvaternik,

Predsjednica Udruge